Marți, 26 martie, Preacuviosul Arhimandrit Nicodim Gheorghiţă, stareţul Mănăstirii Hadâmbu din Arhiepiscopia Iaşilor, a făcut o nouă vizită la Episcopia de Bălţi, aducându-le fraților din Basarabia peste două tone de produse alimentare. Acţiunea a avut loc în cadrul proiectului "Caravana milosteniei" a Mănăstirii Hadâmbu.
Un alt dar făcut de părintele Arhimandrit Nicodim Gheorghiţă pentru Episcopia de Bălți a fost un chivot din lemn sculptat pentru viitorul paraclis episcopal.
"Și de data aceasta, părintele Nicodim și-a arătat dragostea Sfinției Sale și noblețea sufletească pentru frații din Basarabia. Un gest care va aduce multă speranță în familiile nevoiașe, unde vor ajunge aceste produse alimentare. De câțiva ani părintele Nicodim vine la Bălți, aducând tone de produse alimentare. Faptele părintelui ne vorbesc de bunătatea Sfinției Sale, o stare a sufletului ce se manifestă prin virtutea milosteniei", a subliniat Preasfințitul părinte Antonie.
Părintele Nicodim a fost însoțit, la Bălți, de către PCuv. Protosinghel Iorest Goraş, secretarul aşezământului monastic, şi părintele Nicolae Tverdostup, de la parohia "Sfântul Ierarh Nicolae" din satul Romanovca, protopopiatul Ungheni, Arhiepiscopia Chişinăului.